Papersnake/gushiwen huggingface dataset:
圆山谢雨二首 其二
郭祥正（宋代）

自挈壶浆款庙门，黄蕉丹荔荐清芬。沈烟未过盘中篆，电影已翻江上云。

霈泽不惟滋稼穑，凉飙仍为扫岚氛。圆山信作漳南镇，想恋枇杷玉色醺。
秋日偶成呈杜子长显之兼简仲美刘丈
王令（宋代）

丈夫不合自穷愁，藜藋先须天下忧。
君不唐虞皆我罪，民推沟壑更谁尤。
须将兼济为吾事，若只诚身亦我羞。
满纸古人皆有道，如其所学愿轲丘。
赠尹惺麓参知阅兵海上四首 其三
董其昌（明代）

指顾风雷号令严，舟师一一应韬钤。居然鞭石桥初合，底事燃犀怪不潜。

日射大荒明组练，烟消长岛晏闾阎。即今拊髀勤当宁，九牧何人将略兼。
杂感
宋庠（宋代）

从古忠贤困佞邪，区区尘册费长嗟。
谗人肉味知何似，豺虎刚嫌汙齿牙。
依韵和王原叔内翰禁直有怀
王珪（宋代）

暮钥严温省，宵铃静浴堂。
银花无奈冷，瑶草又还芳。
梦入闻仙吹，班清犯晓霜。
帝阍何所叩，一炷祝尧香。
题西白涧
韩愈（唐代）

太行之下清且浅，一水盘桓纡山转。千峰万壑不可数，异草幽花几曾见。

波中白日隐出明，风翻不动浮云轻。翠峦玉女下双鹤，笑倚秋练开新晴。

又疑武陵溪上原，桃花溪尽空潺湲。幽泉间复逗岩侧，喷珠漱玉相交喧。

群猿见之走绝壁，缘峰虚梯弗劳力。鸣禽回面背人飞，为是从来不相识。

杖藜因贪仰面看，碍石牵萝错移屐。路穷屈曲疑欲回，迤逦屏开一重碧。

残樽遇坐酒即倾，旋摘山果都无名。题诗且欲尽佳句，能歌翻咏仙难成。

天门幽深十里西，无奈落日催人归。谁能可属天宫事，为我乞取须臾期。

上天无梯日不顾，牢落归来坛未暮。闭门下马一衾寒，梦想魂驰在何处。
沙溪独坐有怀霞居亡友
傅汝楫（明代）

尺五楼开鸟石尊，桂枝梅树净柴门。
壶觞旦日家中宴，衣服秋冬海上村。
沙际学书寻鸟迹，林间会意解禽言。
奇踪忽忆霞居子，泪落溪流过竹根。
送居厚弟二首
刘克庄（宋代）

少日鱼同队，中年雁失群。
宁师楚胜舍，不羡洛机云。
春梦谢池草，冰衔汉合人。
向来麾节处，尽说小冯君。
高士咏。太伯延陵
吴筠（唐代）

太伯全至让，远投蛮夷间。延陵嗣高风，去国不复还。

尊荣比蝉翼，道义侔崇山。元规与峻节，历世无能攀。
诘朝雨寒密雪杂下辄成一篇呈诸匠者幸赐光和
强至（宋代）

飘洒初惊晓，霏微或舞檐。
势应缘雨作，威未抵霜严。
水面琼销液，山头玉露尖。
偏能仁富室，只解虐穷阎。
樵冻肩增竖，鱼寒手懒箝。
助清归赋笔，送冷入歌帘。
退缩悲毚兔，埋藏愤老蟾。
旋醒疑酒薄，密拥喜炉添。
尚愧侔连璐，才宜比散盐。
飞轻忧絮妒，落早欠梅兼。
真宰恩先漏，丰年兆逆占。
绫加侍臣被，彤下使君幨。
预促群萌达，前惊百疠潜。
尤甚穷腊降，多后世情嫌。
句
王操（宋代）

堂亲垂白日，稚子欲行时。
夜郎道中
梁士楚（元代）

夜郎城北控南关，远俯三巴近百蛮。汉相战功留赤水，唐人诗思半青山。

溪菁宿雨猿应啸，岭树连天雁欲还。同是边城更愁苦，可堪停辔问民艰。
颂古三首
释从瑾（宋代）

开口不见齿，伸手不见掌。
夜半忽相逢，葛藤长万丈。
喜雨
苏辙（宋代）

一旱经春夏已半，好雨通宵晓未收。
气爽暂令多病喜，来迟未解老农忧。
力耕仅足公家取，遗秉休违寡妇求。
时向林间数新竹，箨龙腾上欲迎秋。
黄湄先生游太华山遂得结屋地赋赠
吴雯（清代）

车箱谷口云，白照松间路。谁能访叔卿，岩窦一身度。

黄门具奇情，振策御风步。万仞入洪蒙，理胜境无怖。

壑转晦明错，树老丹青误。俯见苍苍原，明河正东注。

骤雨忽翻瀑，肘腋蛟螭怒。须臾亘长虹，关陕半呈露。

径侧修竹倒，石迸垂藤护。相逢紫烟客，目击道皆寓。

斋房肉芝香，石囷松花聚。卜居志已得，探幽坐成趣。

嗟我生劳劳，入世每多惧。梦系毛女坛，身远将军树。

日月对晴莲，尘容自生妒。何年便结邻，同住云生处。
题韩文公祠
聂古柏（元代）

岳奇海怪早相知，何事中朝未可归。佛纵有灵那在骨，僧如得道又无衣。

符分台峡天终定，福近宫墙意更微。俎豆荒凉谁继廪，挲摩石刻重歔欷。
寒夜
宋祁（宋代）

孤客伤时晏，遥帷对夜分。
虚轮抱初月，侧阵捲归云。
霜蕙披寒颖，陂凫叫暝群。
村砧与营杵，不寐最先闻。
送苍峡王巡检罢官归乡
徐熥（明代）

越王台上送将归，远树空林带夕晖。苍峡断猿双泪下，碧天寒雁一行飞。

秪愁白发流年暮，不问青山旧业微。此别悠悠难再遇，思君惟有一沾衣。
次韵晁元默和李季章参政长句因寄呈李参 其一
韩淲（宋代）

雅怀何地不为春，弭节临川亦载欣。万事悠悠俱昨梦，一身落落掩前闻。

山焚玉石何难辨，水杂淄渑未易分。喜见故家新筑就，试看灵谷赋烟云。
泊船瓜洲
王安石（宋代）

京口瓜洲一水间，钟山只隔数重山。
春风又绿江南岸，明月何时照我还。
濂溪图
唐寅（明代）

草苫书斋石垒塘，栏杆委曲娆溪傍。
方床石枕眠清画，荷叶荷花互送香。
次韵蔡天任十首 其一
汪藻（宋代）

江头山色旧所爱，倒影玉海空嶙峋。尔来处处作媚妩，似与世争眉黛新。
过溪步至张叟菜园
牛焘（清代）

篱落三间屋，桥西野老家。芦环一畦菜，岸绕几重花。

此地无尘梦，闲情阅岁华。衰翁几事息，拟种邵侯瓜。
次韵毛大参辞召有感之作 其二
文徵明（明代）

桑梓栖迟已有年，可能骑马负春田。九天雨露双龙诏，满地江春一钓船。

晓起青山供短笏，雨馀修竹长新鞭。投间不落幽居事，一任浮云过眼前。
观易吟
邵雍（宋代）

一物从来有一身，一身还有一乾坤。
能知万物备於我，肯把三才别立根。
天向一中分体用，人於心上起经纶。
天人焉有两般义，道不虚行只在人。
雪歌
陆游（宋代）

黑云黯黯如翻鸦，急霰飒飒疑投沙。
初闻万窍号地籁，已见六出飞天花。
宁论异事吠群犬，且喜和气连千家。
穿帘投隙矜妩媚，平坑塞谷迷谽?。
遥遥林塔出玉笋，渺渺江路蟠修蛇。
扣门方拟贳邻酒，篝火更欲寻僧茶。
悬知朝士集阙角，靴声入贺趋正衙。
吾衰久矣尚何说，所幸一稔均幽遐。
瑶台
汪遵（唐代）

仙梦香魂不久留，满川云雨满宫愁。

直须待得荆王死，始向瑶台一处游。
秋山
文同（宋代）

孤峰露苍骨，疏木耸坚干。
高堂挂虚壁，爽气来不断。
宇文枢密挽诗 其一
魏了翁（宋代）

人物眇然甚，天胡不慭公。北风鸣槭槭，西火乱蓬蓬。

襄鄂谁专阃，江淮孰总戎。是应当馈叹，曩日镇江功。
益阳谚
佚名（唐代）

长沙益阳，一时相b3.
杂咏四首 其四
刘攽（宋代）

疾风吼篱端，啸呼随叱吸。翻翻走地叶，衮衮强相及。

重门忽开走，蟋蟀如有入。飞蓬自无根，邂逅暂相集。

万生共冯寓，智愚因妄执。区区古今士，陈迹更缀缉。

是非竟何常，得一已漏十。岁晏莽无成，白头抱书泣。
秋日安国伯友诸子过饮古松树下是夕忽大风雨
伍瑞隆（明代）

十约九不至，秋风君自来。真成人外赏，堪作夜深回。

池影摇空翠，松阴送晚雷。坐看云雨合，萧瑟到衔杯。
闻韶州李相公移拜郴州因寄
许浑（唐代）

诏移丞相木兰舟，桂水潺湲岭北流。青汉梦归双阙曙，

白云吟过五湖秋。恩回玉扆人先喜，道在金縢世不忧。

闻说公卿尽南望，甘棠花暖凤池头。
哭杨虞臣丈
周孚（宋代）

先君捐馆时，亲旧止四五。丁宁奉遗训，我没谁抚汝。

孤生卧苫块，泣血诵此语。杨公十年旧，不见五年许。

两萍忽相遇，握手涕如雨。高怀几骨肉，老语倾肺腑。

生死见交情，公固不愧古。呜呼英锐气，又掩泉下土。

我行田野间，陈迹时一睹。尚馀旧题壁，犹有所畦圃。

二儿吾未识，必有称家主。寥寥先友记，文缺久不补。

渠如能缀缉，吾敢惮覼缕。但得行实完，虽迟不犹愈。
送王郎中 其五十
钱珝（唐代）

风好来无阵，云开去有踪。钓歌无远近，应喜罢艨艟。
九日
许天锡（明代）

客舍黄花节，今年花较迟。清霜存晚意，积雨滞芳时。

兴欲谋长醉，狂来得好诗。缅怀情不尽，寥落忽成悲。
曾点
吕大钧（宋代）

函丈从容问且酬，展才无不至诸侯。可怜曾点推呜瑟，独对春风咏不休。
忆昔二首
岳珂（宋代）

升平当暇岁，遐迩屡丰年。
环辙道万里，轺车开两川。
干戈今满地，剑栈漫梯天。
试向长淮望，冯高更怃然。
题易道传心图
王柏（宋代）

图书表里用功深，此道相传直到今。
书里有图图有句，图中即是圣人心。
文徵明晴山策骑图即用其韵
弘历（清代）

吴天晴似未晴时，过雨前村水满陂。款段溪桥如怯步，因之也与意俱迟。
连理枝 题蜀花宛酒之轩
董元恺（清代）

山色松鳞老。树影泉声杪。斑筠密致，湘帘低映，满轩风筱。

把东川西域总移来，听南窗高啸。

珠帐青阴晓。锦石红巾绕。离离马乳，声声杜宇，露垂烟袅。

醉凉州细认蜀宫时，齐怡情花鸟。
梦故人高季迪（二首）
杨基（明代）

诗社当年共颉颃，我才惭不似君长。
可应句好无人识，梦里相寻与较量。
邻居送梅子朱樱
赵蕃（宋代）

山居蔬果少，口腹每劳人。
梅子欣初食，樱桃并及新。
供盐贫亦办，荐酪远无因。
便可呼杯勺，数朝阴雨频。
赠赵师秀
徐玑（宋代）

游宦归来隔几春，清赢还是旧时身。
养成心性方能静，化得妻儿不说贫。
竹长新阴深似洞，梅添怪相老于人。
亦知曾见高人了，近作文章气力匀。
咏史二首
刘禹锡（唐代）

骠骑非无势，少卿终不去。
世道剧颓波，我心如砥柱。

贾生明王道，卫绾工车戏。
同遇汉文时，何人居贵位。
后江行十绝
岳珂（宋代）

远村烟暝牛羊下，近岸波澄鸥鹭閒。
一抹斜阳江似镜，天移小景向人间。
禅人并化主写真求赞
释正觉（宋代）

像取模画，人成幻化。
得失一阄，是非一马。
建立摐摐，权行且且。
平贴而安，放荡而野。
科臼弗存，轨仪何暇。
饥则餐，饱则罢。
硬而枕，软而藉。
出世间於世间，藏天下於天下。
更问如何，之乎者也。
握中上人语录漫题三首 其一
郭之奇（明代）

九流三教日相从，南北分源岂二宗。舌上花生珠蕊现，心头火灭玉毫封。

云间何必存鸡犬，天外由来有象龙。更向真如全觉地，肯依窠臼竞时锋。
和刘过夏虫五咏·蛙
孙应时（宋代）

将军鼓吹来，处干非所喜。
夸汝风月夕，天籁鸣悄已。
汝姑勿自夸，坎井不可恃。
当知马伏波，笑杀公孙子。
邓尉探梅
荣永禄（清代）

灵岩香国面湖濆，遍地寒梅一片云。是雪是花还是梦，幽人到此亦难分。
山居杂诗九十首
曹勋（宋代）

半夜秋风高，便觉残暑退。
一凉精神醒，终夕枕簟愧。
我老念病役，生病为形赘。
永怀忘形友，寒暑孰能累。
人玉吟
邵雍（宋代）

玉不自珍人与珍，人珍何谢玉之纯。
然后粹美始终一，更看清光表里真。
韬韫有名初在石，琢磨成器却须人。
古人已死不复见，被褐之言不谬云。
次道子中书问归期
曾巩（宋代）

窃食东州岁未期，蓬莱人问几时归。
凭阑到处临清泚，开阁终朝对翠微。
两印每闲军市静，双旌多偃送迎稀。
一枝数位身安稳，不羡云鹏九万飞。
水调歌头·与李长源游龙门
元好问（金朝）

滩声荡高壁，秋气静云林。回头洛阳城阙，尘土一何深。前日神光牛背，今日春风马耳，因见古人心。一笑青山底，未受二毛侵。
问龙门，何所似，似山阴。平生梦想佳处，留眼更登临。我有一卮芳酒，唤取山花山鸟，伴我醉时吟。何必丝与竹，山水有清音。
水龙吟·庆流阅古无穷
刘过（宋代）

庆流阅古无穷，相门又见生名世。致君事业，全如忠献，经天纬地。十二年间，挺身为国，勋庸知几。便书之竹帛，铭之彝鼎，勤劳意、竟谁记。一自平章庶政，觉人心、顿然兴起。朝庭既正，乾坤交泰，华夷欢喜。行定中原，锦衣归相，分茅□□。看貂蝉绿鬓，中书上考，过三千岁。
踏莎行　秋江
韩邦奇（明代）

赤叶凋霜，黄花冒雨。雁声秋断寒江渚。一篙新水海潮来，满山宿莽岚烟起。

红蓼滩头，白蘋岸底。小航深系渔郎醉。笑瓜洲坝下利名人，向夜来、还逐风波去。
挽禄丰令赠光禄少卿苏健宇先生
陈鸿（明代）

鸣琴衣绣正纶巾，剑气微茫逼斗辰。借箸直期匡社稷，睚尤不许共乾坤。

风回星宿波涛怒，龙战云南壁垒新。自是忠魂依日月，更教青史见精神。
大衍易吟四十首
方回（元代）

易乃一量秤，铢铢分重轻。
百千亿万事，义理是权衡。
迈陂塘
吴藻（清代）

看天街、嫩凉如水，知它今夕何夕。曲终酒醒人归去，怎遣者番岑寂。

愁默默，但屈指连宵、不鼓云和瑟。病怀碎积。叹心似回潮，身同残烛，百感正交集。

红楼外，猛地谁家倚笛。一声声又悽恻。故园杨柳依然在，报甚秋风消息。

灯半壁。偏照得、纱幮有梦难寻觅。窗儿渐黑，早月堕回廊，钟敲远寺，满院晓烟碧。
逢僧文礼
周弼（宋代）

师说古香寮旧开，鲍照曾为惠休来。
至今猿鹤犹知敬，静对寒星礼碧苔。
祷雨龙公既应刘景文有诗次韵
苏轼（宋代）

张公晚为龙，抑自龙中来。
伊昔风云会，咄嗟潭洞开。
精诚苟可贯，宾主真相陪。
洞箫振羽舞，白酒浮云罍。
言従关洲妃，远去焦氏台。
倒倾瓶中雨，一洗麦上埃。
破旱不论功，乘云却空回。
嗟龙与我辈，用意岂远哉。
使君今子义，英风冠东莱。
笑说龙为友，幽明莫相猜。
至福州
勒深之（清代）

巨镇东南气象开，嵯峨城堞倚星台。无情岁月闽王老，残喘河山胜国哀。

地接夷蛮资控制，天生沧海走喧豗。我行自慰趋庭愿，不为兴亡浪费猜。
春月阅报成诗寄呈方漕信儒孚若
王迈（宋代）

边耗遽如许，庙谟先定无。
书生良不武。夜半说长吁。
关与表余几，山阳援正孤。
黄尘号鬼魅，落日走猩鼯。
甲士疲鏖战，丁夫困转输。
临淮一带水，诸将万金驱。
宛地谁收马，延秋忌有乌。
毕魂空惨淡，曦鬼定揶揄。
公外英雄少，生来忠孝俱。
全将身作胆，曾以口降胡。
方喜规模伟，翻为文法拘。
正涂多植枳，公论冷如菰。
啮雪全初节，凌烟勉后图。
未应歌舞地，冷眼看侏儒。
惊乌
宋祁（宋代）

远梦回时路已迷，三更霜月倚楼西。
惊乌有底无穷恨，取向琴中作夜啼。
重阳
钱亿年（宋代）

商飚惊秀木，松桂不受秋。
萸菊有光辉，芬芳满金瓯。
古为贤达有，逢时聊解忧。
龙山孟参军，帽落初不羞。
东篱陶徵士，得酒更何求。
若有不常有，至今称风流。
节物自尔殊，生灭同一沤。
浮世梦幻身，适意是良谋。
山翁未尝乐，而亦未尝愁。
吾独可奈何，任渠自悠悠。
小诗戏无咎
蔡肇（宋代）

吴山楚水未忘怀，暮雨朝云恨已乖。
纵免摩伽能毁戒，未妨泽室会千斋。
偶游石盎僧舍（宣州作）
杜牧（唐代）

敬岑草浮光，句沚水解脉。益郁乍怡融，凝严忽颓坼。

梅颣暖眠酣，风绪和无力。凫浴涨汪汪，雏娇村幂幂。

落日美楼台，轻烟饰阡陌。潋绿古津远，积润苔基释。

孰谓汉陵人，来作江汀客。载笔念无能，捧筹惭所画。

任辔偶追闲，逢幽果遭适。僧语淡如云，尘事繁堪织。

今古几辈人，而我何能息。
灵光故基
葛胜仲（宋代）

蟠螭宛转谩承楣，东序西厢只废基。终与建章同圯坏，浪言神力有支持。
赴社次韦南苕韵二首 其一
刘麟（明代）

驰光迎素节，过雨眺苍凉。眷德群贤集，扬休百代芳。

簪组味何薄，湖山气正昌。飞尘能变海，不到聚星堂。
过余干怀介庵呈其婿方景严
赵蕃（宋代）

重过余干县，长怀谪仙人。
犹如见颜色，不复听纷纶。
栗里柳未倒，桐乡祠尚新。
遗文李汉在，属付斯无泯。
述九颂 其一 毓粹
程公许（宋代）

五气兮顺行，万汇兮嘉生。繄人兮有异，毓其秀兮最灵。

纷总总兮横目，何一浊兮一清。岂后皇兮尔私，命曰贤兮粹精。

虽才品兮靡易，匪先觉兮曷程。诞空桑兮开有殷，崧岳降兮周之祯。

矧皇运兮配天，作之辅兮差肩。蔼遗芳兮简编，屹柱石兮多贤。

眷指李兮嫡裔，祖柱下兮老仙。扶舆兮瑞雾，溶泄兮非烟。

鞭鸾兮驭鹤，抉云汉兮来九天。粲文瑞兮郁郁，帝所赍兮坤轴。

经天兮日星，纬地兮岳渎。绵万祀兮不泯，为生民兮耳目。
春阴
韦骧（宋代）

云霭结青冥，成阴重复轻。虽知养春色，终是惨人情。

索莫初花态，踌躇去雁声。芳时不宜忽，紫陌待暄晴。
五郊歌五首 其一 青帝歌角音
牛弘等奉诏作（隋代）

震宫初动，木德惟仁。龙精戒旦，鸟历司春。阳光煦物，温风先导。

鸟处载惊，膏田已冒。牺牲丰絜，金石和声。怀柔备礼，明德惟馨。
促拍丑奴儿 皇甫季真汤饼局，二女则牙牙学
元好问（金朝）

幻??铣滴*朱麝掌中香。可怜儿、初浴兰汤。灵椿未老丹枝秀，东邻西舍，排家助喜，沽酒牵羊。天与读书郎。便安排、富贵文章。高门自有容车日，明年且看，青衫竹马，雁雁成行。
送张说道县尉之官襄阳
许及之（宋代）

一尉襄阳去，三年别旧游。烦君登岘首，拭泪望神州。

勋业男儿事，依违我辈羞。为言贤府帅，问讯橘乡侯。
孙武篇
蔡襄（宋代）

入官无所解，因笑得君怜。
岂知孙武子，自欲逞威权。
登章华楼
李群玉（唐代）

楚子故宫地，苍然云水秋。我来览从事，落景空生愁。

伯业没荆棘，雄图成古丘。沈吟问鼎语，但见东波流。

征鸿引乡心，一去何悠悠。晴湖碧云晚，暝色空高楼。

迢递趋远峤，微茫入孤舟。空路不堪望，西风白浪稠。
日暮
陆游（宋代）

朴学无关道废兴，更堪衰与病相乘。
眼看白日西南去，绳系胶黏总不能。
古风五十九首·其十七
李白（唐代）

金华牧羊儿，乃是紫烟客。
我愿从之游，未去发已白。
不知繁华子，扰扰何所迫。
昆山采琼蕊，可以炼精魄。
观善斋
李吕（宋代）

群居有深益，相视无余事。
此道存诸中，瞭然见眸子。
思简寂观旧游寄重道者
李中（五代）

闲忆当年游物外，羽人曾许驻仙乡。溪头烘药烟霞暖，

花下围棋日月长。偷摘蟠桃思曼倩，化成蝴蝶学蒙庄。

俗缘未断归浮世，空望林泉意欲狂。
送僧之姑苏
林逋（宋代）

被请阊门寺，扁舟积水遥。
几程冲腊雪，一饭泊村桥。
岑色晴空映，檀烟远吹飘。
公台悉余镇，讲罢即相招。
雨中花 重过来谁园
姚燮（清代）

新绿重重莺语悄。记石上、醉眠芳草。酒浅愁深，花多人少。

那唱春光好。

院门寂锁还谁到。任满砌、苔痕烟扫。何况今番，更非前度，风雨连昏晓。
下泷暴潦忽涨险过吕梁定后戏笔
邓云霄（明代）

潦涨翻惊险，装轻自觉夷。浮生元有命，蹈水信无私。

傲骨寒崖并，贞心鬼物知。悠悠看出峡，对酒夕阳迟。
龙兴客旅效子美寓居同谷七歌
李新（宋代）

殒我父天悲入骨，更有诸昆寄吴越。
拊膺洒血欲长号，畏伤孀母辄不发。
罪逆自合当刑诛，神谴人怒岂汝忽。
呜呼三歌兮歌极伤，午天为我下严霜。
戊子孟夏二十二日登碧云亭有感二首
吴芾（宋代）

来时荷盖翠相扶，不谓经年尚守株。
纵使香风来不断，争如归去小西湖。
暇日邀王天任诸公游南坡天任有诗因次韵
虞俦（宋代）

梅黄收宿雨，山绿呈层巅。
高轩荫修竹，朱槛俯流泉。
雅致轶天外，俗物无眼前。
笑人声利场，蛾眉竞争妍。
半生政坐拙，州县空回旋。
自视甘寂寞，何心慕华鲜。
南坡吾菟裘，杖履有厚缘。
暇日领佳客，颇办沽酒钱。
愧无丝与竹，后堂欠彭宣。
何以侑谈笑，赖有兹山川。
送鸿烦远目，落雁惊虚弦。
门径回俗驾，山泽非臞仙。
剧谈交玉麈，醉吟飞彩笺。
榴花媚红皱，李实荐翠圆。
相忘恣谐谑，小谨略跽拳。
兹游无可纪，须君赋长篇。
水调歌头 其一 春日舟行
杨冠卿（宋代）

春涨一篙绿，江阔暮涛寒。龙骧万斛飞举，鲸饮酒杯宽。

醉倚柁万清啸，目送孤鸿杳霭，景意与俱闲。恍若驭风去，蓬岛旧家山。

记吾庐，环翠竹，拱苍官。碧云信杳，谁为日日报平安。

桂棹桃溪归后，流水落红香寂，春事想阑珊。赖有锦囊句，写向此中看。
秋夕示超然
释德洪（宋代）

殿阁知谁烧夜香，矮窗灯火试新凉。草虫对语僧临砌，露叶翻光月转廊。

补缀高风三袜线，破除清梦一匡床。与君游遍人间世，折脚铛中滋味长。
和龟山此日不再得
王夫之（明代）

我生秉孱弱，不能任耕桑。居然消秫稻，何以酬旻苍。

星尽晨鸡鸣，东方生炯光。良阴无踟踌，俄顷收斜阳。

行行天地间，南北各有方。步履无定审，宇宙空茫茫。

忮求但自辑，尚未足以臧。百端苟遏绝，暗触还自𢦤。

身心取轻安，未免等秕糠。良珠固在握，胡乃忘吾藏。

春暄熏百草，随类发芬芳。秋气净四极，一碧涵清刚。

春秋皆在斯，何为空徬徨。积粟太仓盈，积步万里长。

踸踔而凌越，竺氏与蒙庄。如彼鸟篆空，漫尔矜文章。

辨说及组绣，慷慨登词场。如彼挟策子，与博偕亡羊。

砭心不知痛，支体皆隳忘。何忍蹈此蹊，而更诧豪彊。

关闽有津济，但自理舟航。鼓勇未为殊，绵绵功在常。

一息不相续，前勤皆巳亡。与俗俱汨没，徒为造物伤。

返念诚自惊，斯须分圣狂。
题蒲涧帘泉宴坐图为朱君 其二
屈大均（明代）

谁识尧时韭，长生一紫茸。三花飞瀑溅，九节暮烟重。

一日辞东海，三朝戏祖龙。神仙君已得，冰雪看秋容。
题郑承事所作惠兰三首
陈鉴之（宋代）

郑君欲与兰写真，心神暗与兰俱春。
诗家三昧正如此，境融意会今何人。
公子行
张祜（唐代）

春色满城池，杯盘著处移。镫金斜雁子，鞍帕嫩鹅儿。

买笑歌桃李，寻歌折柳枝。可怜明月夜，长是管弦随。
四时诗
刘骏（南北朝）

堇茹供春膳，粟浆充夏餐。瓟酱调秋菜，白醝解冬寒。
送黄嫂从宦中州
刘祖满（明代）

杨柳千条复万条，断肠攀折在今朝。剩枝不许黄莺坐，留结同心寄洛桥。
和登安济亭
蔡襄（宋代）

亭上风吹藤帽帘，为怜情胜得安恬。
惊涛触岸层澜碎，落日衔山半景尖。
遥认犀奔知鹿角，忽逢龙挂见胡髯。
城南一去通沧海，无限春寒向晚添。
寄上北京文侍中
冯山（宋代）

四纪三朝会遇同，陪京犹望节旄雄。欲知元老经纶迹，尽在生民鼓舞中。

汉府重归黄阁相，商山难访紫芝翁。陶钧末士惭无报，惟解声诗写至公。
送谢巽川之保安就伯子行可养
林熙春（明代）

君家玉树树干游，郎罢于今尚黑头。万里片帆瞻阙念，一腔寸地壮边猷。

天南父子欣莱彩，塞北风尘喜仲裘。易水良浆酣夜月，身携黄诰到瀛州。
依韵马都官宿县斋
梅尧臣（宋代）

常爱陶潜远世缘，阮家仍有竹◇◇娟。
夜深风撼萧萧响，谁忆北窗人正眠。
和人乞朱樱十首
廖行之（宋代）

桃李从渠著斗量，明珠颗颗更含香。
红颜不老如丹渥，笑诧南翁见未尝。
昨与余游如陈广元张寿卿江伯纪陈通卿皆上计
曾丰（宋代）

枕中肘后为渠空，效验如何小不同。
失马安知非后福，获麟未必不终穷。
纪昌已费二年学，造父犹争三日功。
了却酸辛残事业，从教运塞与时通。
除夕次韵郑司理 其五
韩淲（宋代）

流传风俗岂无因，柏叶椒花意已驯。騃女痴儿何所试，牵衣踏地只争春。
过章戴岸二首
杨万里（宋代）

山水教无暑，牛羊报有村。
近沙经雨净，远树入烟昏。
奔走何时了，升沉未要论。
江鸥大自在，雪影正孤翻。
清明游玉堂庄
释朋来（宋代）

几宿青山逐陆郎，清明时节好烟光。
归穿绿荇船头滑，醉踏残花屐齿香。
风急岭云飘迥野，雨馀田水落方塘。
不堪吟罢东回首，满耳蛙声正夕阳。
浣溪沙
贺双卿（清代）

暖雨无情漏几丝。牧童斜插嫩花枝。小田新麦上场时。

汲水种瓜偏怒早，忍烟炊黍又嗔迟。日长酸透软腰支。
九龄行
曾澈（宋代）

我生九龄气食牛，喑呜顿挫无匹俦。
白云无根起天末。一身万事同悠悠。
低头拱手事先觉，谈笑未了成仇雠。
一誉不足胜百毁，言语起灭如浮沤。
圣贤可与知者道，麟凤岂在山中游。
蘧然梦觉大槐国，江花昨夜生凉秋。
送刘校书之新安寄吴常侍
罗隐（唐代）

野云如火照行尘，会绩溪边去问津。才子省衔非幕客，

楚君科第是同人。狂思下国千场醉，病负东堂两度春。

他日酒筵应见问，鹿裘渔艇隔朱轮。
寒食 其三
吕本中（宋代）

野哭行歌满道边，纸灰飞处落乌鸢。墦间祭肉能多少，只恐齐人意缺然。
清平乐 西 使者自远左寄诗词至泺阳猥承见
程文海（元代）

新来酒户。想胜看花处。带得春行平壤路。同笑同歌同住。滦阳却近山家。芒鞋夜夜丹霞。流水落花归思，苍烟白石生涯。
游石桥二绝 其二
宋之瑞（宋代）

应缘心在已心空，方广那知只此中。金爵茗花时现灭，不妨游戏小神通。
次前韵送胡省元
陈造（宋代）

南宫严严各分房，过眼千牍春昼长。
戛戛百楛收一良，主司黍累作低昂。
黄道湛碧谁为章，胡郎笔势傲长杨。
掉臂旧升贾马堂，自读君文此心降。
看写帝伯仍皇王，诸公盥诵颜为庄。
射策便近天子光，一鸣坐喑千驷行。
腾陵绝涧略不妨，我昔涂抹策寒荒。
橐笔亦解趋东廊，一官蹭蹬鬓颔霜。
桑榆聊乐师陈黄，逐逐一饱随工商。
才无它奇堪斗量，放君绿鬓便银黄。
功名若木升朝阳，鵰鹏举翮云路翔，
腰印累金玉佩苍。功成昼绣归郑乡，
车笠旧誓无相忘。
台阳八景
觉罗四明（清代）

水映行云吐碧，山衔晚照描红。支筇更迟月上，倾倒金樽不空。
送王君玉赴试
陈师道（宋代）

汝颍诸王后，风流独此人。谈锋坚百战，笔力举千钧。

得士吾无愧，多闻子未贫。平生三学士，相见定相亲。
送方岩下黄岩曲江阻风几溺 其二
释居简（宋代）

万籁忽自作，萧萧夜何其。悠然一寸阑，雪衮涛山飞。

飞廉尔何事，狡狯取巧施。古井湛弗摇，鼓荡终奚为。
送邵裔长洲主簿
梅尧臣（宋代）

姑苏城头乌哺时，长洲草绿春袍归。
鲁桑叶小蚕出迟，吴田水暖牛耕肥。
里胥争迎县寮喜，入门先自易彩衣。
拜亲然後及王事，簿书岂得长相鞿。
续感兴二十五首 其十四
方一夔（宋代）

扬州旧服卉，木绵白茸茸。缕缕自余年，纺绩灯火中。

织成一束素，上有浴海鸿。岁寒若可恃，凄凄凛霜风。

昨夜县牒下，头纲出城东。殷勤赴官急，瘢疮免殷红。

我寒那可忍，负此卒岁功。不知落谁手，输入秦娥宫。
次韵梅山弟咏梅
陈著（宋代）

冬塞方严春自通，老根芳脉与天融。
甭于仙李月梁上，瘦似神苏雪窖中。
庾岭依然开信早，孤山无复课诗工。
一枝在手驿风远，渺渺予怀谁与同。
送蒙斋赴召六首
包恢（宋代）

扶颠而持危，在天下大势。
拨乱而存亡，在国家大计。
一司一事而，未足系兴替。
马援为郡守，尚不屑烦细。
以大姓黠羌，不容有违戾。
况为公与卿，不思大经济。
今大姓黠羌，几倍过汉世。
中有根木存，犹在加护卫。
大都如弈棋，败局如已逝。
如有一胜着，败乃以胜继。
巽当知衡权，是乃德之制。
果哉末之难，圆神妙龟筮。
原言其吉凶，大辟天地闭。
沁园春·甲子相高
辛弃疾（宋代）

甲子相高，亥首曾疑，绛县老人。看长身玉立，鹤般风度，方颐须磔，虎样精神。文烂卿云，诗凌鲍谢，笔势駸駸更右军。浑馀事，羡仙都梦觉，金阙名存。门前父老忻忻。焕奎阁新褒沼语温。记他年帷幄，须依日月，只今剑履，快上星辰。人道阴功，天教多寿，看到貂蝉七叶孙。君家里，是几枝丹桂，几树灵椿。
大阅即事书怀
吴芾（宋代）

懒散无堪合杜门，十连帅阃若为分。
仁风尚可扬千里，勇气安能作六军。
戈甲纷纷徒曜日，旌旗猎猎漫连云。
归来夹道人争看，应笑苍颜老使君。
次韵椿长老惠莲花扇
陈著（宋代）

莲花法界走舆台，两扇香风为我开。
藜藿皮毛消不尽，若为囘向我如来。
宣州杂诗二十首
梅尧臣（宋代）

古有琴高者，骑鱼上碧天。
小鳞随水至，三月满江边。
少妇自捞摝，远人无弃捐。
凭书不道薄，卖取青铜钱。
送杨子宣尹郓城
宋褧（元代）

明时作邑重优游，我为斯人抱隐忧。巨室昂昂张虎翼，奸民濈濈沸鱼头。

朝衙召集乡三老，幕邸趋承郡督邮。利刃往年曾一试，知君谈笑已无牛。
清源洞
契玉立（元代）

洞府神仙去不还，清源紫帽耸高寒。泉南佛国几千界，闽海蓬莱第一山。

夜月凤箫声隐隐，秋风鹤佩听珊珊。瑶池岂隔尘寰路，更扣危岑最上关。
送贡士会试
唐之淳（明代）

别酒频频把，离弦款款听。旧霜枫叶赤，新雨柳条青。

月斧看修桂，牛刀试发硎。故山空蕙帐，谁照读书萤。
谢郡守璞岩荆公
张萱（明代）

心期缟带十年前，御李依刘更受廛。坐石已能逃啧室，束金犹喜免蒲鞭。

山林匿影无三窟，犬马衔恩在九原。从此覆盆长获照，白头惊戴两重天。
鹧鸪天 薄命妾辞三首
元好问（金朝）

复幕重帘十二楼。而今尘土是西州。香云已失金钿翠，小景犹残画扇秋。

天也老，水空流。春山供得几多愁。桃花一簇开无主，尽著风吹雨打休。
和赵尚书无辩诗 其三
吴泳（宋代）

猘犬吠汉月，黄云塞江天。江淮我家门，守地何择焉。

妇尝劝减灶，苦口为母言。早使言得行，家门更安全。
蕊珠曲
萨都剌（元代）

芙蓉城里白玉楼，冰帘倒挂珊瑚钩。玉人晏坐太清室，蛾眉不锁人间愁。

彩桥东畔杨花转，飞入三天紫清殿。仙裳日暖藕丝香，燕语莺啼动幽怨。

天风泠泠吹佩环，霞冠不整偏云鬟。萧郎风骨何可得，紫箫赤凤游云间。

瑶台午夜霜华莹，罗袜生寒冰一寸。锦屏甲帐蕊珠新，云房火鼎丹芽嫩。

天台仙子淡淡妆，桃花洞口逢刘郎。巫山神女弄云雨，人去楚台空断肠。

步虚声断阑干外，春去秋来颜色改。东风吹老碧桃花，深院无人夜如海。
酬武蕴之，乙丑之岁始见华发余自悲遂成继和
张祜（唐代）

贾生年尚少，华发近相侵。不是流光促，因缘别恨深。

怜君成苦调，感我独长吟。岂料清秋日，星星共映簪。
浣溪沙（丁亥饯元宵）
刘镇（宋代）

帘幕收灯断续红。歌台人散彩云空。夜寒归路噤鱼龙。

宿醉未消花市月，芳心已逐柳塘风。丁宁莺燕莫匆匆。
陌上花·和花宜馆题圆圆小像
吴昌绶（清代）

功成唾手，侯王那比，倾城难再。千骑迎来，依旧十分华彩。

婵娟千系兴亡局，一霎笑颦双黛。恁悤悤、又见昆明劫火，剩妆楼在。

记当年，有春风图画，珠佩江皋初解。转眼黄紽，勘破华鬘色界。

分明高鸟，良弓志绝，胜冤禽填海。展生绡、还诵吴郎旧曲，泪珠同洒。
独行五首
赵蕃（宋代）

所思终不见，渺渺政愁余。
试向江头钓，怕逢双鲤鱼。
夹漈草堂
郑寅（宋代）

地隔一区石，山高两漈深。
弓旌已陈迹，泉石高余音。
若不登兹境，何由见古心。
遗编湮没久，思与共追寻。
次韵李商老赠李少魏
洪刍（宋代）

诛茅迟竹君，拂匣见桐孙。囊箧深倾倒，钟彝细讨论。

只今仙李后，好事阿髯存。不厌敲门客，时开炙背轩。
赋得风入四蹄轻四首
徐渭（明代）

爱妾换初酬，将军蓦紫骝。
飕飕只闻响，阵阵不禁秋。
练影难长曳，房星易一流。
路旁看不细，多是失回头。¤
挽司空文定张公二首 其二
刘摰（宋代）

澹泊环中妙，超遥物外仙。百年从委蜕，一柩戢弥天。

晚契承知已，遗风在象贤。东桥松柏路，不得望新阡。
晓起
刘敞（宋代）

栖乌未动清漏残，寥寥空堂生早寒。相重树色如泼墨，欲落月采成渥丹。

市声嘈嘈入人耳，自笑带星还若此。
寒树得阴字
陈恭尹（清代）

非无生气在，孤直未成林。幸以不材老，能忘时序心。

空巢悬宿叶，新月下疏阴。为报青阳道，前溪雪已深。
山中逢老衲少时从征有功者
袁宏道（明代）

头发遮眉白，归来五乳峰。梦中闻虏笑，定起看经慵。

戒铁支为枕，衲衣挂在松。閒时穿洞壁，欲去縳狞龙。
宫词 其十六
周彦质（宋代）

洛阳花使款银台，魏紫姚黄次第来。调护须知青帝力，进呈方是十分开。
阳翟县城凝嵩亭
梅尧臣（宋代）

西北望嵩色，忆上大室时。
陟彼已不浅，坐此安能知。
今谁绝壁下，但见前峰危。
正与曩未异，目存迹焉追。
示艾若讷
李正民（宋代）

文章自昔为难事，词赋于今岂易工。入室升堂方尽善，取青配白漫称雄。

师资未省逢勍敌，衡鉴应宜探古风。顾我平生章句学，强谈文律愧空空。
刘林夫以诸公送行诗轴见示作此
李流谦（宋代）

我思在何许，却立望高丘。
手持金错刀，美人不可求。
此意恐蹉跎，怅然生百忧。
嘉思乐循渚，泼泼不受钩。
燥湿各天性，万生难其做。
乔木怀故家，日星藻皇猷。
吾欲徵文献，庶以充淹留。
鼓钟侑大烹，其乐有此不。
江黄预坛坫，斋明盛阳秋。
义合在一朝，如新嗤白头。
五月初二日闻祁门县四月二十七日大水没鼓楼蛟龙斗争溺死者多休宁县江潭等处亦多漂溺
方回（元代）

今岁知何处，天刑亦惨哉。潢池犹未静，洚水复为灾。

民叛非无说，官贪有自来。祁门郑龙斗，此祸又谁胎。
魏鼓吹曲十二曲 其十 应帝期
佚名（魏晋）

应帝期。于昭我文皇。历数承天序。龙飞自许昌。聪明昭四表。恩德动遐方。

星辰为垂耀。日月为重光。河洛吐符瑞。草木挺嘉祥。

麒麟步郊野。黄龙游津梁。白虎依山林。凤凰鸣高冈。

考图定篇籍。功配上古羲皇。羲皇无遗文。仁圣相因循。

期运三千岁。一生圣明君。尧授舜万国。万国皆附亲。

四门为穆穆。教化常如神。大魏兴盛。与之为邻。
游白云山
袁瑨（宋代）

策杖白云岑，云深不知处。
恍见云中君，白云乡里住。
举手弄竹云，招我登云路。
漫漫云路长，愿乘黄鹤驭。
黄鹤不复回，白云自来去。
玉田八景·仙岭樵歌
李堪（宋代）

金仙洞头樵子多，负薪出山行且歌。
仙家棋局无心看，只恐归时烂斧柯。
送天衢首座还故山
朱希晦（元代）

凤凰山上瞻华盖，师住白云知几重。海日楼台金翡翠，天风亭榭玉芙容。

已经大顶骑驯虎，更向灵源觅卧龙。昨日远公曾有约，禅馀看雪最高峰。
同诸子探梅玄墓 其四
屈大均（明代）

不须残雪尽，绿萼一丛开。岂欲孤荣早，其如淑气催。

枝寒偏近水，片落不沾苔。采摘休盈手，留香与客来。
郭宰为郑全真殁买田以赡其后
叶适（宋代）

郑生在日常无食，身后恓惶又可知。
郭象有缘天付与，新租满碓不言饥。
送叶伯几赴奉化录
戴表元（宋代）

君不见东海狞龙子，学飞使逐风云起。
又不见西域豪马驹，堕风一日能驰驱。
叶家翁季亦如此，一经接武成师儒。
毛锥如风腹如笥，快书疾读三千字。
颇闻曾下仲举榻，不为频通祢衡刺，
台书翩翩江上来，吾州自古多贤才。
裹琴携砚速相就，为子归归山中来。
洞霄宫良泓孙副宫二首
岳珂（宋代）

养生须及早，器破辄难全。
鉴止存心地，涵虚咏性天。
寓言随虢虢，至理本渊渊。
玩物先观象，如师况少年。
三月三日洛水作诗
潘尼（魏晋）

晷运无穷已，时逝焉可追。斗酒足为欢，临川胡独悲。

暮春春服成，百草敷英蕤。聊为三日游，方驾结龙旗。

廊庙多豪俊，都邑有艳姿。朱轩荫兰皋，翠幕映洛湄。

临岸濯素手，涉水搴轻衣。沈钩出比目，举弋落双飞。

羽觞乘波进，素卵随流归。
予寓家龟溪赋廪郡故事郡将始至及其将行皆一
王洋（宋代）

房湢斋庖间翠铺，环山环水绿云扶。
不知几许中人产，支慧居前后阿枢。
墙头杏花
宋无（元代）

红杏西邻树，过墙无数花。相烦问春色，端的属谁家。
姑苏城
李昱（明代）

迢迢姑苏城，其势高百雉。古来馀霸习，英雄迭兴废。

一夫起鹾役，遂擅西南利。经国无远图，俄为巨明制。

忆昨鏖战初，矢石飞雨至。杀声相交加，白骨泥沙弃。

敌楼今尚在，往事流水逝。我舟一经过，恍偬如隔世。

俯仰二十载，风物不可记。头黑今已白，感慨夜无寐。
腊雪一首
苏籀（宋代）

吞屋糁空嗥越犬，如椽悬乳战吴僧。
皛然一色纷无际，飘瞥群花散却凝。
人迹禽飞遭屏绝，竹端松顶重何胜。
将军逐虏弓刀湿，坐幄书生能不能。
寄池阳黄季岑士曹 其二
李纲（宋代）

稚年嬉戏曾游地，往岁飘零假道还。溪水寒生江祖石，洞云深接九华山。

锦苔绿字几多在，石燕白鸥相与閒。幕府诗人富家学，定留秀句满岩间。
送李光道
徐积（宋代）

忆昔见子时，我在西关住。顾我已衰朽，爱子特明悟。

其后十数年，于此数见之。气貌日益好，胸中即可知。

貌者德之表，精神气所为。气无所不适，其本在养颐。

所养得其正，其美充四肢。子是名公孙，家法能自持。

子学有旧业，尤富礼与诗。重之以所养，何适而弗宜。

古人有大路，行者皆坦夷。夫以子之明，岂惑于多歧。

修鞭与长辔，逸驾无停时。古人亦何人，勿问皆可追。

昨见子笔札，老人为子喜。其言逊而恭，贲然有文理。

愿子更勉之，莫忘老人语。所居求正人，正人德之辅。
送陈尧叟
杨侃（南北朝）

马困炎天蛮岭路，棹冲秋雾瘴江流。
辛勤为国亲求病，百越中无不治州。
清平乐（咏雪）
程垓（宋代）

疏疏整整。风急花无定。红烛照筵寒欲凝。时见筛帘玉影。

夜深明月笼纱。醉归凉面香斜。犹有惜梅心在，满庭误作吹花。
摊破浣溪沙
石孝友（宋代）

落日秋风岭上村。全稀过雁少行人。正是悲伤愁绝处，更黄昏。
漠漠野烟生碧树，漫漫衰草际黄云。借使昔人行到此，也销魂。
景福殿绯桃
胡宿（宋代）

偷约蓬山客，閒寻芳树蹊。晨葩鲜欲语，春色醉成迷。

艳夺朝霞段，香传冰麝脐。飘然凡境外，初有乳莺啼。
黄御史宗载席分韵得樽字
王洪（明代）

孟春兆和气，旭日丽以暄。庭卉含新荑，谷风扇芳原。

佳朋乐兹日，携具枉见存。肃我文翰友，列筵属清樽。

仰望西山岑，俯观佳木园。河冰泮馀澌，流泉激清源。

嘤嘤林间鸟，和音复相宣。共谓当尽娱，羽觞疾飞骞。

中酣发微咏，谑以笑与言。遐思邈云霄，奇文馥兰荪。

顾已夙浅薄，幸偕君子论。食苹慕周行，伐檀感明恩。

申交在敦谊，讵曰殽与飧。
西陵别袁小修用韵
黄辉（明代）

山阳残泪满荷衣，此别深怜法侣稀。
与我周旋明日始，为谁流浪十年归。
采兰自有山中乐，抱瓮原无世上机。
巴蜀音尘犹幸接，江鱼西上雀东飞。
大小沙陀 其一
彭汝砺（宋代）

南障古北口，北控大沙陀。土地稻粱少，岁时霜雪多。

古来常用武，今日许通和。岂乏骠姚将，君王悟止戈。
赠元上人
杜荀鹤（唐代）

多少僧中僧行高，偈成流落遍僧抄。经窗月静滩声到，

石径人稀藓色交。垂露竹粘蝉落壳，窣云松载鹤栖巢。

煮茶童子闲胜我，犹得依时把磬敲。
至禅者求偈 其一
释怀深（宋代）

探竿影草闲家具，独弄单拈破笊篱。口醭心灰诸漏尽，菱花不拭自光辉。
将归三首 其三
郭祥正（宋代）

垂老度庾岭，西江守端州。逾年忝禄食，归思忽惊秋。

结庐丹湖边，种朮果屡收。挂冠已不早，玄花随两眸。

休休保残龄，击壤歌皇猷。有儿集吏选，馀事复何求。

回首天地恩，瞑目终难酬。
故大学士舒赫德
弘历（清代）

遇顺饶有智，逢艰或失算。究以从政久，经事实明练。

屡罢屡复用，中心惜英彦。践历更老成，遂掌丝纶涣。

西师频建功，然职在参赞。土尔扈归顺，经理实妥善。

六日靖临清，则信资伟干。燮理原未久，勋伐诚可按。

怀旧不能忘，凄然一染翰。
庚子荐饥
戴复古（宋代）

乘时皆闭粜，有谷贵如金。
寒士糟糠腹，豪民铁石心。
可怜饥欲死，那更病相侵。
到处闻愁叹，伤时泪满襟。
水调歌头·一个奇男子
葛长庚（宋代）

一个奇男子，万象落心胸。学书学剑，两般都没个成功。要去披缁学佛，首下一拳轻快，打破太虚空。末後生华发，再拜玉清翁。二十年，空挫过，只飘蓬。这回归去，武夷山下第三峰。住我旧时庵子，碗水把柴升米，活火煮教浓。笑指归时路，弱水海之东。
句
高尧辅（宋代）

一枕寒声湘浦雨，满窗秋色洞庭烟。
偏桥行
何景明（明代）

城头日出一丈五。偏桥长官来击鼓。山南野苗聚如雨。饥向民家食生牯。

三尺竹箭七尺弩。朝出射人夜射虎。砦中无房亦无堵。男解蛮歌女解舞。

千人万人为一户。杀血祈神暗乞蛊。沙蒸水毒草根苦。上山下山那敢𢾖。

蠢尔苗民尔母侮。虞庭两阶列干羽。
兰亭
高翥（宋代）

老来浑不爱春游，来对兰亭烂熳秋。
亭下水非当日曲，山前竹似旧时修。
二三客子因怀古，八百余年续胜流。
试与山灵论往事，不知还肯点头不。
送自牧黄监镇之官四安
赵希㯝（宋代）

桃花春浪急，催上霅溪船。湖海称佳士，功名负壮年。

政平民易感，诗好客争传。别后加餐饭，因风寄一笺。
鳌山阁
丘葵（宋代）

阁上南薰声作秋，俯看木末翠光浮。
倚窗忽见金鸡落，滚出前溪一线流。
破阵子
陆求可（清代）

门外落红飞尽，枝头杜宇声多。料得春光难久住，忍放筵前金叵罗。

伤心红雪歌。

咫尺上林燕会，暂时小苑婆娑。买得青山开别业，花谢莺销奈若何。

烟霞偏坎坷。
赠毛仙翁
杨於陵（唐代）

先生赤松侣，混俗游人间。昆阆无穷路，何时下故山。

千年犹孺质，秘术救尘寰。莫便冲天去，云雷不可攀。
口号
舒岳祥（宋代）

敏求善酿能好客，喜与老潘相往还。
今日敏求泉下卧，老潘无酒客姜山。
遐方怨·凭绣槛
温庭筠（唐代）

凭绣槛，解罗帷。未得君书，断肠潇湘春雁飞。不知征马几时归？海棠花谢也，雨霏霏。
咏雪诗
范泰（宋代）

玉山亘野，琼林分道。
偈倾一百六十九首
释智朋（宋代）

前峨嵋峰，后碧玉盘。
一字字，一句句，
且非草木相瞒。
春日游张提举园池
徐矶（清代）

西野芳菲路，春风正可寻。
山城依曲渚，古渡入修林。
长日多飞絮，游人爱绿阴。
晚来歌吹起，惟觉画堂深。
八月十八蓉江舟中次姜冶夫韵
贡良（清代）

芙塘曲曲泛舟轻，又逐西风一夜游。恰称蓬窗开侧面，尚留凉月照当头。

芙蓉城外秋涛冷，席帽山前征雁愁。竟日持杯同唱和，归来还约醉东楼。
赠陈高士琴歌
白玉蟾（宋代）

昨夜西风起白苹，从前湖海几酸辛。
感今怀古无限事，拄颊闲思一怆神。
琼窟先生鼓玉琴，一调一弄符我心。
屈平宋玉不可挽，西风黄叶为知音。
初闻如风吹梧桐，次听如雨鸣芭蕉。
凄然如雁声遥遥，温然如莺暖夭夭。
忽而转调缓复急，海风吹起怒涛立。
夜深星月堕蓬山，神官不管蛟龙泣。
顿又换指清而和，牡丹芍药香气多。
露桥月榭风雨夕，如此杜鹃愁奈何。
浩浩长风送急雨，寂寞孤鸿落寒渚。
昏昏月色老猿啼，蔼蔼风光新燕语。
又如晴鹤唳苍烟，倏似寒鸦噪晴川。
良宵砌畔响秋蛩。清昼林间悲风蝉。
我思此声不堪比，使人欲悲复欲喜。
五月葛亮渡泸溪，九月荆轲过易水。
此声喜喜复哀哀，我志渺然在江淮。
方且琵琶亭下坐，倏又郁孤台上回。
琴声展转我心碎，我心多少平生事。
弦中招我栖林泉，指下呼我入富贵。
上界瑶池玉浪寒，凤凰阁下罗千官。
紫皇宴坐苍琳宫，岂复知我犹人间。
龟台烟冷风萧萧，十万彩女歌云璈。
自怜踪迹今尘土，安得金妃复赐桃。
青琅真人骑白鸾，日往日复玉京山。
不念曾与同僚时，清都绛阙何时还。
紫清夫人侍帝轩，朝朝嫣然妙华门。
盍思人世此凄苦，金鱼玉雁凭谁传。
琪花开遍翠微台，彩凤舞彻宝云仙。
麒麟守住虎关严，獬豸时复森其前。
不成终身只人世，吾身不翮心亦翅。
粗且神霄觅一宫，早作啸风鞭霆计。
此曲此曲君休弹，老眼无泪徒悲酸。
自知逍遥时节近，与君一笑开懽颜。
太华宫中多白莲，以金为花玉为根。
上有琼甲金丝龟，夜吸珠露花间眠。
紫琅殿深不可诘，时有火铃飞出入。
殿中仙君乘云軿，三千玉娥傍侍立。
此般景象犹未忘，所以思念时悲伤。
闻君琴声洗我心，自盍泰然发天光。
我昔神霄西台里，雪肌玉肤冰霜齿。
长歌一曲惊帝阍，解使八鸾舞神水。
又赏飞过广寒宫，一见嫦娥琼玉容。
不敢稽首便行过，倏复呼我醉瑶钟。
水府左仙萼绿华，身居东华帝子家。
时以瑶琴鸣五霞，一声弹落琼台花。
上元太真安长仙，日事玉皇上君前。
玉龙娇痴不肯舞，独自奏帝鸣鸾弦。
此声远矣吾不见，人间琴声更多变。
谁能以此清净心，许多悲懽相练缠。
琼窟先生然我言，我是霆司笔墨仙。
昔为东华校籍吏，屡亦舞笔灵君前。
失身堕世自叹息，东华欲归归未得。
翠娥掩泪香骨寒，长天远水日相忆。
君知否，吾将呼起大鹏驾琼云，
手持百万苍鹰兵。前驱天丁后火铃，
飞罡蹑纪下太清。又将东海捕金鲸，
骑之去谒蟾蜍精。却持万阵貔虎人，
下来红尘扬鼓钲。更烦先生试一举，
为我调中作金鼓。为我唤起李太白，
与我浩歌拍掌舞，君琴定是天上琴，
天上曲调人间音。为君醉中一狂歌，
千岩万壑白云深。
初八日早出洪泽闸泛淮
虞俦（宋代）

乾道年中再讲和，当时议者厌干戈。
长淮不管蛟龙怒，巨舰宁容鹅鹳过。
岁晚民方愁道路，天寒我亦困风波。
中流击楫非无志，时运相违奈若何。
暮春紫烟楼八咏步陈仪翔年兄百尺楼韵 其一
邓云霄（明代）

楼对青山翳竹萝，楼中乐事岂蹉跎。风生远壑迎凉至，雨洗长天得月多。

扫榻偶留云共宿，闭关未许客频过。元龙豪气今除否？赋就新诗浩浩歌。
江上别柳中庸
李端（唐代）

秦人江上见，握手便沾衣。近日相知少，往年亲故稀。

远游何处去，旧业几时归。更向巴陵宿，堪闻雁北飞。
对客
黄庚（元代）

窗不篝灯坐，相看白发新。
共谈为客事，同是异乡人。
诗写梅蓊月，茶煎谷雨春。
明朝愁远别，离思欲沾巾。
菩萨蛮 连城山房
张娴倩（明代）

风捲落红愁不歇。枝头燕剪裁桃叶。花气沁帘香。游丝挂绿窗。

蕉青鸾翅影。草碧龙须冷。无语对瑶琴。闲花落胆瓶。
似矩尚书帅桂道由临川赋诗三首贻彦章内翰谨次元韵送行 其三
韩驹（宋代）

郡戟苍山上，平分二水流。四时无疠气，五管有贤侯。

静契罗公远，禅参帛道猷。人生一麾乐，不必向中州。
冬晴与子坦子聿游湖上
陆游（宋代）

道边白水如牛湩，知是山泉一脉来。
会挈风炉并石鼎，桃枝竹里试茶杯。
踏莎行·弄影阑干
辛弃疾（宋代）

弄影阑干，吹香岩谷。枝枝点点黄金粟。未堪收拾付薰炉，窗前且把离骚读。奴仆葵花，儿曹金菊。一秋风露清凉足。傍边只欠个姮娥，分明身在蟾宫宿。
银树
董嗣杲（宋代）

银树驿桥废，征车难久停。月沉孤店柳，雪掩败舟萍。

野冢明荒燐，山田出断铭。甫能投宿去，历历过邮铃。
故户部尚书一等果毅公阿里衮
弘历（清代）

昨岁秋之仲，盛京谒陵园。三大功臣墓，陪葬其间存。

兹阿里衮者，额都四世孙。勇岂匹其祖，忠实一例肫。

兆惠阻黑水，回众如蜂屯。尔时舒赫德，统兵速入援。

又被狂且阻，进退至两难。适值阿里衮，送马继进遄。

率兵亦弗多，乘夜贼营掀。贼骇自天降，鹿埵群逃奔。

两军俱善归，重进鸿功全。后复往征缅，受瘁惜陨身。

一再忘躯劳，思之辄泪扪。幸而子善继，金川建殊勋。

凯旋以病终，悲惜何忍言。
金明池 大热有怀蓬莱阁
曹贞吉（清代）

大海涵青，丹楼耸翠，淼淼鸿濛奥府。蜃气荡、云车鬼马，贝阙拥、鲛姝龙女。

望扶桑、几点烟螺，便打叠鳌背，匆匆归去。更荒岛人烟，斜阳草树，蟹簖鱼罾凄楚。

安得披襟常卧此。对铜井金波，冰轮初吐。无从觅、湘灵鼓瑟，但可向、安期乞雾。

醉婆娑、晞发临流，任万斛天风，卷晴吹雨。纵烁石流金，凭栏一啸，试问暑归何处。
四月望再游西湖十首
陈造（宋代）

春光陆续委东流，看到湖边安石榴。
更与苏堤鸥鹭约，办舟来赏牡丹秋。
小园秋夕
钱惟演（宋代）

潘鬓秋来已自伤，庾园时物更荒凉。
紫梨半熟连红树，碧藓初荒乱缥墙。
月露暗从孤桂滴，水风犹猎败荷香。
滑稽还喜鸱夷在，欲取临邛美酒尝。
卜算子（寿族弟藻夫妇八十）
陈著（宋代）

月下百年缘，天上双星样。九秩齐开自是稀，清健那堪两。

红叶景翻新，黄菊香宜晚。笑拥眉开祝寿声，满劝鸳鸯盏。
寄张洪阳殿读豫章四首 其二
于慎行（明代）

昔我从良友，翩然游帝傍。有如双黄鹄，厉翮起高翔。

风波一相双，天路何阻长。三秋为一日，噭噭遥相望。

周周啸俦匹，衔羽正徬徨。麋鹿索其群，孤号在莽苍。

咄咄久沉吟，为君心内伤。
杪秋阅稼三首
沈德符（明代）

雨晴难准未忘情，芒鳷无营但阅耕。
鸥梦一生多在水，雁装千里不羁城。
贵人谩作扬州叹，老婢空传洛下声。
礼数虽殊宾主洽，园翁野袖盛逢迎。¤
从武选郎徐君社长问禄命
区大相（明代）

太极运两仪，变化万形随。譬彼大垆冶，镕铸一何私。

如何巧智士，谓力能胜之。得时者称贤，势在山可移。

岂知元命中，茫昧不可欺。达人睹其然，不惑复奚疑。

荣华众所艳，弃之轻如丝。寂寞众所去，处之甘如饴。

失马宁非福，亡羊信多岐。渴饮清泠泉，饥食西山薇。

逍遥放情志，身与元化嬉。闻君得秘要，细用此道推。
寄太平端和尚
释重顯（宋代）

千朵危峰杳霭间，石房长带瀑声寒。
鸟啼花发寻常事，松本青青雪里看。
偈颂十八首
释如净（宋代）

衲僧拄杖子，漫漫黑似烟。
西湖九个月，可恶亦堪怜。
忽然飞过鄞江去，搅动沧溟浪拍天。
次韵何陆二别驾同游灵山阁三首
徐元杰（宋代）

平分风月两悠哉，胜践春浓花未摧。
萧寺适今重建阁，兰亭怀古共流杯。
典型二老溪山重，唱咏诸公今日开。
慙我枯肠元蹇涩，底教头上片云催。
三昧诸颂
释印肃（宋代）

空色无边际，离垢摩尼圆。
能依实相用，助发有龙天。
空同
刘攽（宋代）

汝山不高鲜乔木，汝水不深无巨舟。荒草连天荆棘壮，土脉疏缓多废畴。

三年力耕食不饱，一时不雨人相忧。负薪代炭集市井，耳聋眼瞑垂白头。

土风薄陋趋向狭，一金之子称良谋。百年人物可料数，里闾未见兴公侯。

君不见广成昔从空同居，猗玕亦云隐商馀。千年两士炯若日，希世之才安可诬。
沈宪敏公挽词
楼钥（宋代）

晚出荷公知，登门未觉迟。
通班依汉橐，试郡守萧规。
藻翰犹频寄，宫墙不再窥。
新阡何处是，西望不胜悲。
蟠雪夜登浦金楼远望西山忆仲灵洒然有迈世之
杨蟠（宋代）

家占西湖岛上云，雪光月色更侵魂。
兴来烂漫心空老，诗罢苍茫眼正昏。
晋国衣冠何处觅，梁朝殿阁俨犹存。
思君不及山阴夜，遥望青松听雪猿。
摸鱼子 复用前韵
白朴（元代）

问谁歌、六朝琼树。当年春满庭宇。歌残夜月西风起，吹动一川禾黍。愁绝处。□□汝。姑苏麋鹿成群侣。清樽谩举。对淡淡长空，萧萧乔木，慷慨吊今古。生平苦。走遍南州北府。年来颇得幽趣。绿蓑青笠浑无事，醉卧一天风雨。秋几许。沙渚上，渔樵小隐随编户。扁原缺扁字，兹据丁钞本补舟脱去。望绮散余霞，江澄净练，还爱谢公句。
祝英台近（寄陈直卿）
张炎（宋代）

路重寻，门半掩、苔老旧时树。采药云深，童子更无语。怪他流水迢迢，湖天日暮，想只在、芦花多处。

谩延伫。姓名题上芭蕉，凉夜未风雨。赋了秋声，还赋断肠句。几回独立长桥，扁舟欲唤，待招取、白鸥归去。
不寱
范成大（宋代）

南风酿卑湿，滑滑病履舄。
竟日隐几坐，拳局不得适。
丹田恍澒洞，银海眩眵黑。
髀弱类跨鞍，臂强如运甓。
合体竞酸嘶，莫夜辄增极。
奏床不得眠，耿耿到明发。
黄嬭共住久，来梦乃其职。
睡魔吾故人，曩是不速客。
招呼各偃蹇，莫效尺寸力。
周公无由来，咫尺今古隔。
彭尸不得去，罡骑无行色。
主客两愁绪，虚室浪生白。
人言老禅师，两肋不到席。
兹事恐未暇，但愿了今夕。
平生北转窗，栩栩即圣域。
睡僊吾所慕，行步亦鼾息。
御街行·霜风渐紧寒侵被
佚名（宋代）

霜风渐紧寒侵被。听孤雁、声嘹唳。一声声送一声悲，云淡碧天唳水。披衣告语：雁儿略住，听我些儿事。
塔儿南畔城儿里，第三个、桥儿外，濒河西岸小红楼，门外梧桐雕砌。请教且与，低声飞过，那里有、人人无寐。
如梦令
吴潜（宋代）

楼外残阳将暮。江上孤帆何处。搔首立东风，又是少年情绪。凝伫。凝伫。一抹淡烟轻雾。
宝鼎现（寿李端明）
程必（宋代）

绿杨欲舞，红杏微笑，春工渐侈。试偻指、自从嘉定，数到宝庆□□里。无一岁、不书年大有，问元功谁燮理。□□□、于变雍熙，如此自当千岁。

况是端笏蓬莱陛。但看雍容、玉立山峙。炼五色、补天无迹，扶日天衢光四被。安清＿、填群心声色，恬然如谈笑耳。更八荒、民生奠枕、此著又当千岁。

又况善述先猷，严武备、不能边鄙。阴功遍南北，千岁未多畴祉。且说总是三千岁。此际方岐嶷。听今日、处处笙歌，何止南楼十二。
离家示妻子
陆游（宋代）

明日当北征，竟夕起复眠。
悲虫号我傍，青灯照我前。
妇忧衣裳薄，纫线重敷绵。
儿为检药笼，桂姜手炮煎。
墩堠默可数，一念已酸然。
使忧能伤人，我得复长年？同生天壤间，人谁无一廛？伤哉狎何辜，皇皇长可怜。
破屋不得住，风雨走道边。
呼天得闻否？赋与何其偏！
新秋以窗里人将老门前树欲秋为韵作小诗
陆游（宋代）

陆子江海人，所愿守节死。
潮生钓濑边，月落菱歌里。
送汪太学游江都四首
黄姬水（明代）

吴都隋苑尽蒿蓬，莫向芜城吊故宫。
二十四桥沽酒夜，一声水调月明中。
上隆兴赵帅
危稹（宋代）

买宅须买千万邻，季雅喜得王僧珍。
买山百万复谁与，襄阳节度真主人。
我生兀兀鑽蠹简，不肯低头植资产。
缀名虎榜二十年，依旧酸寒广文饭。
绿鬓伴作星星华，岂堪风雨犹无家。
大鹏小鷃各自适，只有鸿雁长汀沙。
弟昆团栾虽足乐，老屋萧条不堪著。
玉堂便是无骨相，也合专侬一丘壑。
近来卜筑穷冥搜，十里而近依松楸。
骊龙塘上邓家丘，半山老人所钓游。
半山天下文章伯，邓家声名亦辉赫。
断碑犹在古墙阴，好句曾经写山色。
买邻得此天所予，独欠山资觅无处。
平生骂钱作阿堵，仓卒呼渠宁肯顾。
君侯地位高入云，笔所到处皆成春。
万间广厦芘许还，岂无一室棲贫身。
王邓故处为邻曲，更得赵侯钱买屋。
便哦诗句谢山神，饮水也胜樽酒绿。
归途次韵
黄彦平（宋代）

湘桃亦作春风面，与拭中原泪眼看。
旧染天香悲麦秀，续书王梦失槐安。
送张子列茶
黄庭坚（宋代）

斋余一椀是常珍，味触色香当几尘。
借问深禅长不卧，何如官路醉眠人。
寄祝张翁源泰亭二首 其二
陈恭尹（清代）

衰颓久矣绝逢迎，卜得山居却带城。方讶里中惊驷马，岂知门带驻干旌。

雄谈入座师资见，玉树临风意气生。多谢文章枉相属，江淹才尽老无成。
端平二年端午帖子词·贵妃阁
洪咨夔（宋代）

绮疏浸影槐龙转，绣户浮香艾虎垂。
砚冷玉蜍金井水，手抄警戒爱君诗。
自京走车至彭城
祁顺（明代）

京国过冬半，归装涉远途。腰横三尺剑，身载两轮车。

风露催行旆，尘埃透敝襦。计程看斥堠，近郭指浮屠。

睡借烧锅炕，行寻卖酒垆。更阑才晚食，日午未朝餔。

身垢经旬浴，头蓬隔日梳。顿摇何局促，端坐只跏趺。

夜发寒侵骨，晨呵冻满须。石桥霜片滑，野店月轮孤。

涿鹿通清苑，安平属信都。低田伤水潦，高野半荒芜。

不见移梁粟，惟闻榷汉酤。闾阎忧宿负，公府虑边储。

倏忽过齐境，逍遥适鲁墟。任城犹积淖，兖郡觅通衢。

泰岳高如许，灵光近有无。望中情脉脉，吟就口呜呜。

朋旧音书隔，亲闱定省疏。片心逐流水，今日至南徐。
幽居
吴锦（明代）

树色当檐富鸟啼，桑阴绕屋足幽栖。已知境僻无酬应，更喜农淳绝品题。

随地灌泉成菜圃，缘池插槿作花堤。旁人莫笑谋生拙，种秫还将手自犁。
阳华岩
桂如虎（宋代）

天作高山势已空，地开岩窦巧玲珑。
卷成璆屋垂琼佩，擘破苍崖漱玉虹。
云气拥时来座上，尘埃飞不到亭中。
品题自有元郎句，我辈聊书一笑同。
罗浮飞云顶
李昴英（宋代）

山行颇觉思悠然，游遍仙家几洞天。
登见日亭风刮面，立飞云顶月齐肩。
稚川翁有烧丹灶，影泰师留卓锡泉。
我得真人金石诀，无求自可享长年。
念奴娇 和赤壁词
储贞庆（清代）

投鞭可断，问江东、谁是千秋人物。两点金焦环铁瓮，瓜步临流物壁。

千里乘风，一湾带水，浪卷飞如雪。滔滔不尽，消磨几许英杰。

一上燕子矶头，旌旗风曳，画角高城发。六代繁华成往事，自古谁无兴灭。

逝水东归，片帆北去，老我霜华发。长江天堑，渔舟惯渡明月。
答曾侍郎
释慧远（宋代）

辉天绰地金刚眼，再锻重烹铁蒺藜。
脱体顿抛无朕迹，瞎驴从此丧全机。
当阳活脱向上路，收放应须阔著步。
印泥印水目前观，日面月面没回互。
脱笼掣辔绝名模，棒喝交驰得也无。
不落化门成底事，紫罗帐裹撒真珠。
春寒
丘浚（明代）

九十春光将过半，凄凄犹似旧冬天。依稀记得江南景，小扇轻衫戏水边。
喝火令 题余慈柏“秋江独钓图”
孙云凤（清代）

天净明霞敛，山遥翠黛浮。潇湘烟景画中收。输与长竿袅袅，独钓钓清流。

逸思冥冥雁，闲情点点鸥。断无人处一扁舟。只有斜阳，只有晚风柔。

只有荻花枫叶，月冷半江秋。
冬雨偶作
刘敞（宋代）

江上朝来雨，城中起寒色。凄凄湿尘土，漠漠蔽空碧。

筑场看已晚，及物怅无益。苞蓍怨下泉，客子长太息。
京兆府初赴同天节宴诗二首
强至（宋代）

五帝今云六，君王合万年。
日长迟漏水，风细驻炉烟。
想像联朝佩，欢呼捧御筵。
喜深恩更远，不竭似秦川。
对梅有作六首
赵蕃（宋代）

日未落时香未归，晚风方觉雪霏霏。
月明纵可形模似，不比风流殆庶几。
送罗美至宰云梦五首 其三
欧大任（明代）

于菟何处梦中归，此地蒲骚旧垒非。试向斗辛城上望，枫林江水白云飞。
冬蝇
刘克庄（宋代）

百虫已藏蛰，此物出何哉。
甚矣绿衣僭，公然赤帻来。
居尝污脯醢，尤嘉败樽罍。
刑故宁论小，无分卵与胎。
次韵徐惇济久不食肉
苏简（宋代）

举家食肉迹虽陈，端有寒儒继后尘。
杜老长鑱聊卒岁，颜生陋巷不逢辰。
啖毡窃喜全高节，食肉从来鄙要津。
扪腹只应多愧负，天教吾党合清贫。
草堂村探梅 其二
王琅（明代）

流落荒原莫怨嗟，空山无恙自横斜。春光到眼谁争艳，香气临风意独遐。

曲涧远迷陶令赋，白头长恨楚臣些。东风莫羡松枝老，荣落天南已有涯。
送彭孔明膺荐入京
陈繗（明代）

携手上离亭，江山总是情。雨馀花色重，风细柳烟轻。

出匣双龙奋，横空一鹤鸣。独怜今日酒，犹自为君倾。
次韵寄卫山斋
牟巘（宋代）

蜀客嗟留落，甘为学圃迟。
年华空自老，心事复谁知。
未有盍簪日，还须上冢时。
绪余何足论，相对但期期。
宣化堂
王闻诗（宋代）

圣主瑞居念远民，尽将休戚寄斯文。
时来宣化堂中坐，应念田中正苦辛。
望江南 听梅郎歌洛川会
陈洵（清代）

明珰恨，沾座泪茫茫。不是此声肠欲断，却缘心事寄君王。

掩抑故难忘。
和叔奇见寄
王十朋（宋代）

荔子黄甘岂不香，路经九折叹王阳。羡君松竹吟哦处，橘在怀中母在堂。
广江驿饯筵留别
李群玉（唐代）

别筵欲尽秋，一醉海西楼。夜雨寒潮水，孤灯万里舟。

酒飞鹦鹉重，歌送鹧鸪愁。惆怅三年客，难期此处游。
长句简敬叟季仙兼呈端夫申父晦仲
刘学箕（宋代）

士生樗散甘嘉遯，頫首衡敢尤怨。
良朋益友肯顾临，讲贯渐摩笃辨。
年来瘖哑瓶守口，俗子污人如避箭。
论交谩说笑金兰，厚貌深情半识讪。
念君与我情不薄，一忝从游一亲眷。
朅来终日坐书楼，喜剧论文几昏旦。
曲生风味亦不恶，抵死绝交良可叹。
胸中磊磈政须渠，吻噪肠枯赖浇灌。
孟公旧不论升{左豆右斗}，惊座丰姿发奇观。
宣文博学子游子，秀楚翘英颖锋见。
呈虽不敏逐后尘，斩将搴旗共酣战。
祗今便造无何有，相与神期游汗漫。
既无三雅伯仲叔，不有巨杯觯角散。
请观管辂扬子云，欲作九原谁可唤。
酒不离唇元乃就，三{左豆右斗}顿倾辞绮粲。
二公洞达疏通豪，妙语仍烦下一转。
养浩堂中顒惠然，急吐才华染柔翰。
夏日
陆游（宋代）

燕子生雏梅子黄，断云残雨过林塘。
孤舟正作笭箵梦，九陌难随褦襶忙。
团扇兴来闲弄笔，寒泉漱罢独焚香。
太平处处熏风好，不独宫中爱日长。
过灵石三峰二首 其二
陆游（宋代）

晓日曈昽雪未残，三峰杰立插云间。老夫合是征西将，胸次先收一华山。
赠杜渐子长
王令（宋代）

吾鄙少与合，杜子爱所多。
直木有正性，深源无乱波。
齿少蔚未冠，心古先己皤。
卓哉金石姿，勉矣勤锻磨。
郡宅旧有飞泉湮废不治予接竹重理之
方岳（宋代）

竹泉重理旧潺湲，能费亭前玉几竿。
云卧半檐晴亦雨，雪飞六月午犹寒。
野人久有烟霞癖，官屋何如天地宽。
白传极知儿戏耳，一生水石作奇观。
武林书事九首
方回（元代）

论斤买虀遗俗在，街头商贾问童儿。
不知此菜从何采，指似深宫帮殿基。
催宗文树鸡栅
杜甫（唐代）

吾衰怯行迈，旅次展崩迫。愈风传乌鸡，秋卵方漫吃。

自春生成者，随母向百翮。驱趁制不禁，喧呼山腰宅。

课奴杀青竹，终日憎赤帻。蹋藉盘案翻，塞蹊使之隔。

墙东有隙地，可以树高栅。避热时来归，问儿所为迹。

织笼曹其内，令人不得掷。稀间可突过，觜爪还污席。

我宽蝼蚁遭，彼免狐貉厄。应宜各长幼，自此均勍敌。

笼栅念有修，近身见损益。明明领处分，一一当剖析。

不昧风雨晨，乱离减忧戚。其流则凡鸟，其气心匪石。

倚赖穷岁晏，拨烦去冰释。未似尸乡翁，拘留盖阡陌。
晚出郡城，往值夏谒胡端明，泛舟夜归
杨万里（宋代）

郡城至值夏，两日非宽程。
奔走岂五愿，诏书促南征。
出郭星未已，归棹月已生。
问人水深浅，舟子喧未应。
水石代之对，淙然落难声。
危峰起夕苍，暗潭生夜清。
江转风飒至，病肩难隐棱。
添衣初嬾寻，忍寒良不能。
近城一二里，远岸三四灯。
望关恐早闭，驱舟秪迟行。
多情半环月，久矣将西倾。
欲落且小留，知我要入城。
月细光未多，大星助之明。
至舍心未稳，丽谯才一更。
云间有怀
黄庚（元代）

风流怀二陆，才名动三吴。
荒冢今何许，千载空烟芜。
当时逞文笔，万象争先驱。
有如明月璧，美价倾鸿都。
古运有翻覆，韫匵空良图。
惜哉去就轻，丧此千金躯。
人生各有死，百年同须臾。
独遗文字芳，乃与天壤俱。
凄凄九山塞，冉冉谷水枯。
白鹤久已寂，黄犬不复呼。
斯人今已矣，吊古空嗟吁。